b'\n_START_ARTICLE_\nAltafjorden\n_START_PARAGRAPH_\nAltafjorden (nordsamisk: \xc3\x81laheaivuotna) er den vestligste av de fem store fjordene i Finnmark, og ligger i sin helhet i Alta kommune. Fjorden starter p\xc3\xa5 utsiden av de tre store sundene Stjernsundet, Vargsundet og Rognsundet, som dannes av \xc3\xb8yene Stjern\xc3\xb8ya og Seiland. Innerst i Altafjorden ligger byen Alta og tettstedet Rafsbotn.\n_START_SECTION_\nFjordtype\n_START_PARAGRAPH_\nFjorden er en terskelfjord som er p\xc3\xa5 det dypeste 488 m. Den dypeste terskelen i Stjernsundet er p\xc3\xa5 ca. 250 m, noe som gir god utskiftning av bunnvann i fjordsystemet. Sammenlignet med andre terskelfjorder i Norge har Altafjorden god utskiftning av vann. Den store tilf\xc3\xb8rselen av ferskvann fra elvene p\xc3\xa5virker str\xc3\xb8mforhold i fjorden, i tillegg til tidevann og vind.\n_START_SECTION_\nFiske\n_START_PARAGRAPH_\nDet finnes et rikt antall av ulike marine fiskearter. I tillegg er det mye anadrome fiskearter som laks, \xc3\xb8rret og r\xc3\xb8ye p.g.a. et rikelig antall elver som munner ut i fjorden. Fiske etter laks med kilenot foreg\xc3\xa5r i hele fjorden. Det er ogs\xc3\xa5 en del sportsfiske og yrkesfiske etter de marine fiskeslagene i fjorden.\n_START_SECTION_\nOppdrett\n_START_PARAGRAPH_\nDet drives et betydelig oppdrett av laks og regnbue\xc3\xb8rret i fjordsystemet. I 2003 var det 38 konsesjoner med tilsammen 20\xc2\xa0500 tonn laks og 500 tonn \xc3\xb8rret.\n_START_SECTION_\nAndre verdenskrig\n_START_PARAGRAPH_\nFra 1943 ble Altafjorden bygd opp som Nord-Europas st\xc3\xb8rste fl\xc3\xa5tebase. \xc2\xabTirpitz\xc2\xbb som var et av verdens st\xc3\xb8rste og mektigste slagskip, l\xc3\xa5 ankret opp i n\xc3\xa6rmere to \xc3\xa5r i K\xc3\xa5fjord. Ogs\xc3\xa5 en rekke andre tyske krigsskip hadde Altafjorden som base, deriblant slagskipet \xc2\xabScharnhorst\xc2\xbb og slagkrysseren \xc2\xabL\xc3\xbctzow\xc2\xbb samt et titalls tyske destroyere og forsyningsskip.'